ORDE do 28 de outubro de 2004 pola que se fixa a competencia para a resolución de determinados expedientes administrativos en materia de servizos sociais nas áreas sociais do maior e persoas con discapacidade.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 02/11/2004

En virtude do Decreto 215/2004, do 23 de setembro, modificouse o Decreto 23/2003, do 20 de xaneiro, polo que se fixa a estrutura orgánica dos departamentos da Xunta de Galicia, procedendo a unha nova distribución competencial para a maior racionalidade na distribución dos recursos humanos e materiais cara á consecución dunha maior eficacia e eficiencia da acción do Goberno de Galicia. A nova distribución determinou, entre outros aspectos, a asunción das competencias en materia de servizos sociais nas áreas do maior e persoas discapacitadas á Consellería de Familia, Xuventude, Deporte e Voluntariado, materia competencia exclusiva da Comunidade Autónoma de Galicia de conformidade co artigo 148.1º.20 da Constitución e o artigo 27.23º do Estatuto de autonomía, articulada coa aprobación da Lei 4/1993, do 14 de abril, de servizos sociais e as normas de desenvolvemento.
Coa publicación do Decreto 243/1995, do 28 de xullo, que desenvolve a antedita lei, estableceuse o réxime de autorización dos centros de servizos sociais, coa regulación dos procedementos administrativos de autorización para a creación destes centros, así como os procedementos referidos aos permisos de inicio e de cesamento das súas actividades. Os artigos 19 e 24 do referido Decreto establecen que lle corresponderá a resolución destes procedementos ao órgano competente.
Por outra banda, o Decreto 291/1995, do 3 de novembro, que se desenvolve a Lei 4/1993, no relativo ao rexistros de entidades prestadoras de servizos sociais, establece no seu artigo 16 que a consellería competente, á vista do expediente, ditará a resolución concedendo ou denegando a inscrición da entidade solicitante.
En virtude da urxencia na tramitación dos expedientes en cursos e ata a publicación da norma que determine a nova estrutura orgánica desta consellería, cómpre agora fixar de xeito provisional o órgano competente para afrontar as resolucións administrativas dos expedientes de autorizacións de centros sociais e a inscrición no rexistro de entidades prestadoras de servizos sociais nas novas áreas sociais asumidas trala modificación da estrutura orgánica da Xunta de Galicia.
Así, facendo uso das facultades que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e a disposición derradeira primeira do Decreto 243/1995, do 28 de xullo, polo que se regula o réxime de autorización de centros de servizos sociais, así como a disposición derradeira primeira do Decreto 291/1995, do 3 de novembro, polo que se desenvolve a Lei 4/1993, do 14 de abril, de servizos sociais, no relativo ao rexistro de entidades prestadoras de servizos sociais,
DISPOÑO:
Artigo único.-Determinación dos órganos competentes para a resolución de expedientes administrativos en materia de servizos sociais nas áreas do maior e persoas con discapacidade.
1. Correspóndelle á directora xeral do Maior e Persoas con Discapacidade a resolución dos expedientes administrativos de autorización da creación de centros de servizos sociais e dos permisos de inicio e cesamento das súas actividades nas áreas do maior e persoas con discapacidade.
2. Correspóndelle á directora xeral do Maior e Persoas con Discapacidade a resolución de concesión ou denegación da inscrición de entidades no Rexistro de Entidades Prestadoras de Servizos Sociais nas áreas do maior e persoas con discapacidade.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia e manterá a súa vixencia ata a publicación do decreto de estrutura orgánica desta consellería.
Santiago de Compostela, 28 de outubro de 2004.
Pilar Rojo Noguera
Conselleira de Familia, Xuventude, Deporte
e Voluntariado